text: 61-årig kvindelig spøgelsesbilist i amok-kørsel på motorvej
  01 oktober 2016 kl. 04.53
  En 61-årig kvinde fra Christiansfeld skabte fredag aften stor ravage og mange farlige situationer på motorvejen mellem Brørup og Esbjerg.
  - Det er en helt usædvanlig dramatisk og voldsom episode med en spøgelsesbilist, siger vagtchef Ivan Gohr Jensen, Syd- og Sønderjyllands Politi, til TV SYD om den knap et kvarter lange amok-kørsel på Esbjerg-motorvejen fredag aften.
  Klokken 21.17 fik Syd- og Sønderjyllands Politi den første henvendelse fra en forskrækket bilist på motorvejen ved Esbjerg om en spøgelsesbilist, der kørte meget stærkt og forsøge at påkøre andre bilister-
  I de næste 14 minutter strømmede det ind med anmeldelser om en Ford Fiesta, der i høj fart kørte mod Esbjerg i de spor, som fører mod Kolding.
  Klokken 21.34 sluttede amokkørslen i et træ efter, at spøgelsesbilisten havde været årsag til mindst to uheld og forsøgt at påkøre en af politiets patruljevogne. Heller ikke søm-måtter kunne standse kvindens vilde kørsel. Selv efter at en politi-bil havde vædret Fiestaen, fik kvinden gang i bilen igen og kørte gennem en rundkørsel med omkring 150 kilometer i timen og kørte ind i et træ.
  Kvinden slap fra turen uden fysiske skader - men var meget ophidset og forstyrret.  På hospitalet måtte lægerne til sidst bedøve kvinden for at få hende bragt til ro. Hvad der ligger bag kvindens amok-kørsel, skal politiet nu til at klarlægge.
  Hun er i første omgang sigtet for med sin vanvittige kørsel at bringe andres liv og førlighed i fare.
  - Vi har endnu ikke kunnet afhøre kvinden og har derfor ingen ide om baggrunden for hendes handlinger i aftes. Der vil blive holdt grundlovsforhør lørdag kl. 12. Om den 61-årige selv er i stand til at deltage, skal en lægelig vurdering afgøre, oplyser vagtchef Ivan Gohr Jensen til TV SYD.
  
  &quot;Spøgelsesbilisten&quot; på Esbjergmotorvejen er bragt til standsning. Ingen personskader. Vagtchefen. #politidk
  
  Mange anmeldelser om &quot;spøgelsesbilist&quot; på Esbjergmotorvejen. Bilen kører fra Brørup mod Esbjerg. Vi er på vej. Vagtchefen. #politidk
  
  